b'\n_START_ARTICLE_\nJo\xc5\xbeica Svete\n_START_SECTION_\n\xc5\xbdivljenje\n_START_PARAGRAPH_\nJo\xc5\xbeica Svete se je rodila 25. novembra 1942 v Preserjah pod Krimom. O\xc4\x8deta ni nikdar poznala, saj je padel med vojno. Pevski talent je po materinih pripovedovanjih podedovala po o\xc4\x8detovi strani. V Ljubljani je pet let \xc5\xa1tudirala solo petje pri profesorici Majdi Stovi\xc4\x8dek na glasbeni \xc5\xa1oli Ljubljana Vi\xc4\x8d-Rudnik._NEWLINE_Po poklicu je bila ban\xc4\x8dna uslu\xc5\xbebenka, vendar je to delo opravljala le dve leti, dokler se ni poklicno posvetila petju \xe2\x80\x93 najprej kot pevka popevk, nato pri Avsenikih. Prvi\xc4\x8d je nastopila na drugem festivalu Slovenska popevka leta 1963 na Bledu s skladbo Zaple\xc5\xa1i twist. Na tem festivalu se je predstavila tudi na nekaj naslednjih izvedbah s skladbama Zemlja ple\xc5\xa1e in Sonce sije na Portoro\xc5\xbe. Leta 1965 je na njem izvedla skladbo Preprosta pesem, za katero je Svetlana Makarovi\xc4\x8d dobila nagrado za najbolj\xc5\xa1e besedilo. Publika je Svetetovo sprejela z navdu\xc5\xa1enjem. Pozneje so zanjo pisali Jure Robe\xc5\xbenik, Mario Rijavec in Bojan Adami\xc4\x8d. \xc5\xa0e bolj prepoznavna in priljubljena je postala z nastopanjem v televizijskih oddajah Son\xc4\x8dna ura in Karavana zapravljiv\xc4\x8dek. V slednji je nastopala tudi s pesmijo Resje \xc5\xbee cvete, ki sta jo zanjo napisala brata Avsenik, pozneje pa so jo igrali tudi v narodnozabavni razli\xc4\x8dici._NEWLINE_Pred pridru\xc5\xbeitvijo Avsenikom je \xc5\xa1tiri leta nastopala s spremljevalno skupino Metronomi. Ve\xc4\x8dinoma so igrali v Postojni in obmorskih krajih. Nato sta jo brata Avsenik povabila k sodelovanju z njunim ansamblom. Ansambel je leta 1974 zapustil dolgoletni pevec Franc Koren. Po njegovem odhodu se je namesto dueta oblikoval tercet, tako da sta se Emi Prodnik kot pevca pridru\xc5\xbeila Svetetova in Alfi Nipi\xc4\x8d. V ansamblu je postala najbolj prepoznavna po skladbah Resje \xc5\xbee cvete in Sanjam o domovini, ki so jo na nekaterih nastopih morali ponavljati tudi po trikrat._NEWLINE_Po prenehanju delovanja Ansambla bratov Avsenik je dve leti prepevala pri Ansamblu Igor in Zlati zvoki. Zatem je posnela solisti\xc4\x8dno zabavno kaseto Son\xc4\x8dne poti._NEWLINE_Deset let je \xc5\xbeivela v Dutovljah pri Se\xc5\xbeani, od leta 1983 pa \xc5\xbeivi v Novi Gorici. Nastopa le ob\xc4\x8dasno.'